Qirg‘izistonda 17 yanvar kuni 16 yanvarda Bishkekdagi "Manas" aeroporti yaqinida turk aviakompaniyasining yuk samolyoti qulashi oqibatida mahalliy aholi halok bo‘lgani sababli motam kuni deb e’lon qilinadigan bo‘ldi. Bu haqda Qirg‘iziston prezidenti matbuot-xizmati ma’lum qildi. Oxirgi ma’lumotlarga ko‘ra, qurbonlar soni 35 nafarga yetgan. Voqea joyi vayronalardan tozalanmoqda. U yerda kinologlar itlar bilan ishlashmoqda. Halok bo‘lganlarning yaqinlariga ruhiy ko‘mak ko‘rsatish maqsadida chodirlar o‘rnatilgan. Qirg‘iziston sog‘liqni saqlash vazirligi ma’lumotlariga ko‘ra, fojiada jabrlanganlar bilan 14 ta tez tibbiy yordam brigadasi va 60 ga yaqin shifokor ish olib bormoqda.